(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΘ΄

Τετάρτη 31 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Θ. Φορτσάκη, σελ.
3. Ανακοινώνεται ότι τη συνεδρίαση παρακολουθούν μαθητές από το Γυμνάσιο Μεγαλόπολης Αρκαδίας, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Πέμπτης 1 Νοεμβρίου 2018, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Κύρωση της απόφασης (ΕΕ, Ευρατόμ) 2018/994 του Συμβουλίου της 13ης Ιουλίου 2018 για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που προσαρτάται στην απόφαση 76/787/ΕΚΑΧ, ΕΟΚ, Ευρατόμ της 20ής Σεπτεμβρίου 1976 του Συμβουλίου», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΕΡΜΕΝΗΣ Γ. , σελ.
ΛΥΚΟΥΔΗΣ Σ. , σελ.

Β. Επί του σχεδίου νόμου του Υπουργείου Εσωτερικών:
ΒΑΡΔΑΛΗΣ Α. , σελ.
ΓΕΡΜΕΝΗΣ Γ. , σελ.
ΣΤΑΜΑΤΑΚΗ Ε. , σελ.
ΤΑΣΟΥΛΑΣ Κ. , σελ.
ΧΑΡΙΤΣΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΘ΄

Τετάρτη 31 Οκτωβρίου 2018

Αθήνα, σήμερα στις 31 Οκτωβρίου 2018, ημέρα Τετάρτη και ώρα 13.37΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ.**

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 1 Νοεμβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 105/29-10-2018 επίκαιρη ερώτηση του Βουλευτή Ευβοίας της Νέας Δημοκρατίας κ. Σίμου Κεδίκογλου προς τον Υπουργό Υποδομών και Μεταφορών, με θέμα: «Έργο “Παράκαμψη Χαλκίδας – Ν. Λάμψακος - Ψαχνά”».

2. Η με αριθμό 97/23-10-2018 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Καζάνι έτοιμο να εκραγεί το κρατίδιο των Σκοπίων»

3. Η με αριθμό 112/30-10-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, με θέμα: «Για την ολοκλήρωση του έργου άρδευσης και αναδασμού στην πεδιάδα στις εκβολές του Μόρνου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 106/29-10-2018 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Εξωτερικών, με θέμα: «Στις τελευταίες θέσεις στην Ευρωπαϊκή Ένωση η Ελλάδα στη φτώχεια και στην παιδική φτώχεια».

2. Η με αριθμό 116/30-10-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Αντιμετώπιση των σοβαρών προβλημάτων που προκύπτουν από την υιοθέτηση του νέου σχεδίου οριοθέτησης του χάρτη των μειονεκτικών περιοχών».

3. Η με αριθμό 98/24-10-2018 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εξωτερικών, με θέμα: «Συνεχίζεται το πογκρόμ κατά των Ελλήνων στη Χιμάρα».

4. Η με αριθμό 75/16-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων».

5. Η με αριθμό 1/1-10-2018 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων».

Κυρίες και κύριοι συνάδελφοι, στο σημείο αυτό και πριν εισέλθουμε στην ημερήσια διάταξη νομοθετικής εργασίας, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα μαθήτριες και μαθητές και δύο συνοδοί εκπαιδευτικοί από το Γυμνάσιο Μεγαλόπολης Αρκαδίας (πρώτο τμήμα).

Καλώς ήρθατε, παιδιά, στην Ελληνική Βουλή.

(Χειροκροτήματα απ’ όλες τις πτέρυγες της Βουλής)

Επίσης, ο Βουλευτής της Νέας Δημοκρατίας κ. Θεόδωρος Φορτσάκης, αιτείται άδειας απουσίας στο εξωτερικό από 1-11-2018 έως 7-11-2018 για συμμετοχή του σε επιστημονικό συνέδριο στη Μασσαλία Aix-En-Provence. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Σπυρίδων Λυκούδης):** Εισερχόμαστε στην ημερήσια διάταξης της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Κύρωση της απόφασης (ΕΕ, Ευρατόμ) 2018/994 του Συμβουλίου της 13ης Ιουλίου 2018 για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που προσαρτάται στην απόφαση 76/787/ΕΚΑΧ, ΕΟΚ, Ευρατόμ της 20ής Σεπτεμβρίου 1976 του Συμβουλίου».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στην Ολομέλεια με τη διαδικασία του άρθρου 108 του Κανονισμού της Βουλής. Αυτό σημαίνει ότι μπορούν να λάβουν τον λόγο όσοι έχουν αντίρρηση επί της κυρώσεως αυτής της αποφάσεως.

Αν θέλει η εισηγήτρια της Πλειοψηφίας, μπορεί να πάρει τον λόγο για δύο λεπτά, για να εισάγετε απλώς το θέμα, κυρία συνάδελφε. Με βάση τον Κανονισμό, ξέρετε ότι μιλούν μόνο όσοι έχουν αντίρρηση. Είθισται ο εισηγητής να παίρνει τον λόγο για ελάχιστο χρόνο.

**ΕΛΕΝΗ ΣΤΑΜΑΤΑΚΗ:** Ευχαριστώ πολύ, κύριε Πρόεδρε. Εμείς εισηγηθήκαμε το νομοσχέδιο. Θεωρούμε ότι είναι σε θετική κατεύθυνση και γι’ αυτό ζητάμε την υπερψήφισή του από τη Βουλή.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κυρίες και κύριοι συνάδελφοι, κατά του νομοσχεδίου έχει ψηφίσει το Κομμουνιστικό Κόμμα Ελλάδας. Επιφύλαξη έχει εκφράσει η Νέα Δημοκρατία και η Ένωση Κεντρώων. Απόντες ήταν οι συνάδελφοι του Λαϊκού Συνδέσμου - Χρυσή Αυγή.

Επομένως θα ήθελα κατ’ αρχάς να ζητήσω από τον συνάδελφο του Κομμουνιστικού Κόμματος Ελλάδας να εκφράσει…

**ΓΕΩΡΓΙΟΣ ΓΕΡΜΕΝΗΣ:** Κύριε Πρόεδρε, εμείς είμαστε κατά. Είπαμε ότι θα τοποθετηθούμε στην Ολομέλεια.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, επειδή ήσασταν απόντες, καταθέτετε τώρα την αρνητική σας πρόθεση. Και θα πάρετε και τον λόγο.

**ΓΕΩΡΓΙΟΣ ΓΕΡΜΕΝΗΣ:** Κύριε Πρόεδρε, μου δίνετε για ένα λεπτό τον λόγο για να σας πω γιατί ήμασταν απόντες; Ήμασταν απόντες...

**ΠΡΟΕΔΡΕΥΩΝ (Σπυρίδων Λυκούδης):** Δεν είναι καλύτερα να τα πείτε όταν πάρετε τον λόγο ως αντιρρησίες; Καλύτερα να τα πείτε τότε, μην αλλάζουμε τη σειρά.

Τον λόγο, λοιπόν, τώρα έχει ο συνάδελφος του Κομμουνιστικού Κόμματος Ελλάδας κ. Αθανάσιος Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Συζητάμε σήμερα ορισμένες τροποποιήσεις στον ευρωπαϊκό εκλογικό νόμο, τροποποιήσεις που σε καμμιά περίπτωση δεν αλλάζουν τόσο τον χαρακτήρα όσο και τις επιδιώξεις της Ευρωπαϊκής Ένωσης. Απεναντίας. Αυτές οι τροποποιήσεις είναι ενταγμένες στις γενικότερες επιδιώξεις της.

Τι θέλει να πετύχει μέσα από αυτές τις τροποποιήσεις του ευρωπαϊκού εκλογικού νόμου; Το βιαστικό, κατ’ αρχάς, για την Ευρωπαϊκή Ένωση είναι να προωθηθεί η θωράκιση των δικών της επιχειρηματικών ομίλων, να γίνουν αυτοί πιο ανταγωνιστικοί, να διασφαλιστεί σε κάθε περίπτωση η κερδοφορία τους. Ο στόχος αυτός, βεβαίως, θα πείτε ότι δεν είναι σημερινός. Όμως, τώρα απαξιώνονται βασικοί πυλώνες της που προωθούν τα συμφέροντα του κεφαλαίου, όπως είναι για παράδειγμα τα ευρωπαϊκά κόμματα. Οι λαοί απαξιώνουν όλο και περισσότερο την ίδια την Ευρωπαϊκή Ένωση και την πολιτική της. Να, λοιπόν, τι θέλει να κάνει με αυτές τις τροποποιήσεις. Να στηρίξει και να ενισχύσει τα ευρωπαϊκά κόμματα και αυτά με τη σειρά τους να στηρίξουν την αντιλαϊκή της πολιτική πιο αποτελεσματικά στις σημερινές συνθήκες.

Σε αυτή τη λογική, αφήνει στα διακριτή ευχέρεια του κράτους-μέλους να επιτρέπει στα ψηφοδέλτια να υπάρχει το όνομα ή το λογότυπο του ευρωπαϊκού πολιτικού κόμματος, με το οποίο συνδέεται το εθνικό πολιτικό κόμμα. Να νομιμοποιηθεί, δηλαδή, στη συνείδηση των λαών η ίδια η Ευρωπαϊκή Ένωση μέσω αυτού του τρόπου. Να αναστηλωθεί, προφανώς, το ανύπαρκτο κύρος και η επιρροή των ευρωπαϊκών πολιτικών κομμάτων του ίδιου του Ευρωκοινοβουλίου σαν εργαλεία της Ευρωπαϊκής Ένωσης για τη χειραγώγηση εργατικών λαϊκών συνειδήσεων.

Και από την άλλη, βεβαίως, παίρνει και τα μέτρα της, ώστε να αποκλειστούν ενοχλητικές φωνές βάζοντας μεγαλύτερα και περισσότερα εμπόδια στην έκφραση της λαϊκής θέλησης.

Στο σημείο αυτό θα γίνω πιο συγκεκριμένος: Σε αυτή τη λογική υποχρεώνει το κάθε κράτος-μέλος να θεσπίσει υποχρεωτικό κατώτατο όριο για την κατανομή των εδρών από 2% έως 5% των έγκυρων ψηφοδελτίων και στις εκλογικές περιφέρειες με περισσότερες από τριάντα πέντε έδρες για τις εκλογές του Ευρωπαϊκού Κοινοβουλίου.

Αυτή τη θέσπιση του υποχρεωτικού κατώτατου ορίου για την κατανομή των εδρών από 2% έως 5% τη θεωρούμε αντιδραστική. Γιατί; Διότι βάζει εμπόδια στην έκφραση της λαϊκής θέλησης και επιδιώκει τον αποκλεισμό πολιτικών δυνάμεων που αντιπαρατίθενται στην Ευρωπαϊκή Ένωση και την αντιλαϊκή της πολιτική, πρώτα και κύρια κομμουνιστικών κομμάτων. Γιατί; Οι παραπάνω περιορισμοί νοθεύουν την αντιστοίχιση της ψήφου του λαού με την κοινοβουλευτική εκπροσώπηση. Άλλωστε, είναι γνωστή η σταθερή και αταλάντευτη θέση του κόμματός μας υπέρ της απλής και ανόθευτης αναλογικής.

Συμπερασματικά αυτό που επιδιώκεται από την Ευρωπαϊκή Ένωση με αυτές τις τροποποιήσεις του ευρωπαϊκού εκλογικού νόμου είναι να δημιουργήσει εκείνες τις ασφαλιστικές δικλείδες που θα θωρακίσουν παραπέρα την υλοποίηση της βάρβαρης πολιτικής της και θα τη νομιμοποιήσουν με όσο γίνεται μεγαλύτερη συναίνεση των λαών.

Στον χρόνο που μου μένει, ένα δεύτερο ζήτημα που θέλουμε να σταθούμε ως Κομμουνιστικό Κόμμα Ελλάδας, είναι η δυνατότητα εκ των προτέρων της επιστολικής ψήφου, αλλά και με ηλεκτρονικά και διαδικτυακά μέσα.

Κατά τη γνώμη μας, η δυνατότητα αυτή δημιουργεί σοβαρά ερωτηματικά. Γιατί, κατ’ αρχάς, δίνει αυτή τη δυνατότητα η Ευρωπαϊκή Ένωση; Μήπως γιατί την έφαγε ο πόνος να αξιοποιήσει τις νέες τεχνολογίες και να διευκολύνει τους ψηφοφόρους μέσω της ηλεκτρονικής ψηφοφορίας;

Η ίδια υποστηρίζει στην αιτιολογική έκθεση ότι τέτοια μέτρα θα ανατρέψουν τη χαμηλή συμμετοχή στις εκλογικές διαδικασίες των εργαζομένων και της νεολαίας. Αυτή, όμως, η χαμηλή συμμετοχή δεν διαμορφώθηκε από τον τρόπο που γινόταν μέχρι τώρα η ψηφοφορία, αλλά οφείλεται στην αποστροφή για την αντιλαϊκή πολιτική της Ευρωπαϊκής Ένωσης, αλλά και των κυβερνήσεων των κρατών-μελών της. Πρόκειται για μια πολιτική, που ανεξάρτητα από το επίπεδο ανάπτυξης της κάθε χώρας μέλους, έχει ως τάση -άλλωστε είναι γενική αυτή η τάση σε όλες τις χώρες είτε έχουν καπιταλιστική οικονομική κρίση είτε όχι είτε είναι είτε δεν είναι στα μνημόνια- να αφαιρούνται όλο και περισσότερο δικαιώματα από τα λαϊκά στρώματα, για να θωρακιστεί η ανταγωνιστικότητα και η κερδοφορία των επιχειρηματικών ομίλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιπλέον, η επιστολική και η ηλεκτρονική ψήφος δημιουργούν σοβαρούς κινδύνους νοθείας, παραβίασης της μυστικότητας και επηρεασμού της ψήφου και άλλα. Έχουμε σοβαρές επιφυλάξεις γι’ αυτό το ζήτημα και εκφράζουμε και εδώ την αντίθεσή μας.

Εμείς, για να ολοκληρώσω, θα καταψηφίσουμε την Κύρωση και την ενσωμάτωση της συγκεκριμένης απόφασης της Ευρωπαϊκής Ένωσης, γιατί επιφέρει αλλαγές, που υπαγορεύονται από την επιδίωξη της Ευρωπαϊκής Ένωσης να ενσωματώσει λαϊκές συνειδήσεις και να εγκλωβίσει στο λεγόμενο «ευρωπαϊκό εγχείρημα».

Καταψηφίζουμε, λοιπόν, και επί της αρχής και επί των άρθρων.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Γερμενή, ο επιφυλαχθείς, κ. Τασούλας, θα προηγηθεί από εσάς με βάση τη σειρά των κομμάτων.

Ορίστε, κύριε Τασούλα, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κύριε Πρόεδρε, κυρίες και κύριοι συνάδελφοι, μέχρι τώρα ήμουν επιφυλαχθείς. Κύριε Υπουργέ, από τώρα και μετά είμαι εκπλαγείς, ευχάριστα εκπλαγείς γιατί η Κυβέρνηση για πρώτη φορά -εδώ ισχύει το για πρώτη φορά- δεν φέρνει τροπολογία ούτε καν σε απόφαση του Ευρωπαϊκού Συμβουλίου.

Πάρα ταύτα, επειδή αυτό συνιστά ουρανομήκη αντίφαση από τη μέχρι τώρα συμπεριφορά σας, καταλήγω στο συμπέρασμα ότι είναι η εξαίρεση που επιβεβαιώνει τον κανόνα και, χωρίς να θέλω νακάνω ζημιά στα εσωκομματικά σας, σας παροτρύνω να το συνεχίσετε, με κάθε τρόπο.

Επί της ουσίας, λοιπόν, η οδηγία για τη διεύρυνση των ψηφοφόρων στο Ευρωπαϊκό Κοινοβούλιο δείχνει ακριβώς την επικρατούσα άποψη διεθνώς, πανευρωπαϊκά για την κινητροδότηση από πλευράς διοικητικών και άλλων διευκολύνσεων των πολιτών να μετέχουν στα κοινά.

Η βασικότερη, κατά τη γνώμη μας, όπως είπαμε, διάταξη αυτής της πρωτοβουλίας, είναι εκείνη η οποία επιτρέπει και δίνει τη δυνατότητα, στις ευρωεκλογές, να εισάγονται τα σύγχρονα τεχνολογικά μέσα, προκειμένου να διευκολύνεται η ψηφοφορία και των απομεμακρυσμένων, αλλά και όσων είναι για λόγους υγείας, για παράδειγμα, ανήμποροι να ψηφίσουν.

Αυτή η διευκόλυνση συνδέεται και με την παρότρυνση των εθνικών κοινοβουλίων να θεσπίσουν διατάξεις, ώστε να ψηφίζουν στις ευρωεκλογές και οι εκλογείς, οι οποίοι βρίσκονται εκείνη τη στιγμή ή κατοικούν σε τρίτες χώρες. Τρίτες χώρες νοούνται εν προκειμένω, όσες δεν είναι μέλη της Ευρωπαϊκής Ενώσεως. Συνεπώς, δεν υπάρχει καμιά αντίρρηση γι’ αυτήν τη διάταξη την οποία και ψηφίζουμε.

Ωστόσο, δράττομαι της ευκαιρίας της παρουσίας του Υπουργού Εσωτερικών και της επικαιρότητας, η οποία υπαγορεύεται όμως και από τη μεγάλη ανάγκη αυτό που συμφωνεί η Κυβέρνηση να κάνει στις ευρωεκλογές να το διευρύνει και στις εθνικές εκλογές. Δεν νοείται να είστε υπέρ της συμμετοχής των Ελλήνων, που είναι στο εξωτερικό στις ευρωεκλογές και να μην διευκολύνετε το ίδιο το δικαίωμα των Ελλήνων στις εθνικές εκλογές.

Θα σας καταθέσω στη συνέχεια για μια ακόμη φορά την τελευταία τροπολογία, που υποβάλλαμε, κύριε Υπουργέ, για τη διευκόλυνση της ψήφου των Ελλήνων εκλογέων, που βρίσκονται στο εξωτερικό. Είναι λεπτομερής, μιλάει για τους ναυτικούς, μιλάει για τις εφορευτικές επιτροπές, που θα είναι τριμελείς, ποιος θα είναι επικεφαλής κ.λπ.. Νομίζω ότι είναι μια καλή δουλειά, την οποία επιμένουμε να δείτε με μεγαλύτερη συμπάθεια και να την αξιοποιήσετε πλήρως.

Η ψήφος των Ελλήνων του εξωτερικού και στις ευρωεκλογές και στις εθνικές εκλογές όσων είναι κατ’ αρχήν εκλογείς -γιατί προφανώς, έτσι λέει το Σύνταγμα- διευρύνει τη δημοκρατία και διευρύνει και το εκλογικό Σώμα.

Στο σημείο αυτό, θα ήθελα, για να υπονομεύσω κάθε επιφύλαξή σας, για το δυσχερές αυτού του διαβήματος, να επαναλάβω ότι στην Ελλάδα, τον Οκτώβριο του 1862, πριν από εκατόν πενήντα έξι χρόνια, νομοθετήθηκε η δυνατότητα να ψηφίζουν οι Έλληνες, που βρίσκονται στο εξωτερικό. Έναν μήνα μετά απ’ αυτή τη νομοθεσία, τον Νοέμβριο του 1862, ψήφισε ο ελληνικός λαός και ανέδειξε μία κυβέρνηση, η οποία διαχειρίστηκε την περίοδο της μεσοβασιλείας, μέχρι την έλευση του Γεωργίου Α΄.

Ιστορικοί, συναισθηματικοί και πρακτικοί λόγοι μού υπαγορεύουν, στον ελάχιστο χρόνο που έχω, να σας διαβάσω τα ονόματα των πληρεξουσίων Βουλευτών της Εθνοσυνελεύσεως του 1862, που συμμετείχαν στη Βουλή εκείνη, που διήρκησε τέσσερα χρόνια, για να δείτε πώς πριν από εκατόν πενήντα έξι χρόνια ο αντίστοιχος Υπουργός Εσωτερικών, Θρασύβουλος Ζαΐμης, φρόντισε και έγιναν εκλογές. Αυτό έγινε πριν από εκατόν πενήντα έξι χρόνια παρακαλώ! Και σας το λέω ξανά, για να σας υπονομεύσω κάθε επιφύλαξη και κάθε δισταγμό ότι δεν μπορεί αυτό να επιτευχθεί τάχιστα σήμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Διαβάζω: Μητρώον Πληρεξουσίων Β΄ Εθνοσυνελεύσεως 1862.

Αβέρωφ Γεώργιος, Προξενική Περιφέρεια Καΐρου.

Αντωνιάδης Σπυρίδων, Προξενική Περιφέρεια Κρήτης. Η Κρήτη τότε ανήκε στην αλύτρωτη ακόμη Ελλάδα.

Γεωργαλάς Σωτήριος, Προξενική Περιφέρεια Αλεξανδρείας.

Γεωργαντόπουλος Ευστάθιος, Προξενική Περιφέρεια Ιασίου.

Ιάλεμος Οδυσσεύς, Προξενική Περιφέρεια Σμύρνης.

Καλλέργης Δημήτριος, Προξενική Περιφέρεια Κρήτης.

Καλός Α., Προξενική Περιφέρεια Ηπείρου.

Κόκκινος Εμμανουήλ, Προξενική Περιφέρεια Χίου.

Κοντός Α., Προξενική Περιφέρεια Θεσσαλονίκης. Θυμίζω ότι είμαστε στο 1862.

Λασκαρίδης Γεώργιος, Των εν Λονδίνω Υπηκόων, κύριε Χαρίτση.

Λασκαρίδης Λάσκαρης, Προξενική Περιφέρεια Βηρυτού.

Λάτρης Ικέσιος, Προξενική Περιφέρεια Σμύρνης.

Λεκάτης Κωνσταντίνος, Προξενική Περιφέρεια Σάμου.

Μανάκης Α., Προξενική ΠεριφέρειαΗπείρου.

Μελάς Λέων, Των εν Λίβερπουλ Υπηκόων.

Μουσούρος Γ. , Προξενική Περιφέρεια Θεσσαλονίκης.

Μωραϊτίνης Αριστείδης, Των εν Τεργέστη και Βενετία Υπηκόων Ελλήνων.

Ξυδάκτυλος Ιάκωβος, Προξενική Περιφέρεια Μεσσήνης Σικελίας.

Ορφανίδης Θ. Προξενική Περιφέρεια Βιτωλίων, στο Μοναστήρι.

Πανάς Ηλίας, Προξενική Περιφέρεια Κωνσταντινούπολης.

Παντολέων Ν., Προξενική Περιφέρεια Ανδριανουπόλεως.

Πετροκόκκινος Ευστράτιος, Προξενική Περιφέρεια Μελίτης. Είναι στη Φλώρινα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τελειώνω σε μισό λεπτό, κύριε Πρόεδρε.

Ραγκαβής Αλέξανδρος, Προξενική Περιφέρεια Ανδριανουπόλεως.

Ράλλης Γεώργιος, Προξενική Περιφέρεια Ανδριανουπόλεως.

Ράλλης Κωνσταντίνος, Προξενική Περιφέρεια Οδησσού.

Ροδοκανάκης Δ., Προξενική Περιφέρεια Γαλαζίου.

Σακελαρίδης Ν., Προξενική Περιφέρεια Ιασίου.

Σκαραμαγκάς Αμβρόσιος, Προξενική Περιφέρεια Οδησσού.

Σουλτάνης Δημήτριος, Προξενική Περιφέρεια Αλεξάνδρειας.

Τρικούπης Σπυρίδων, Μαγχεστρίας, στην Αγγλία.

Τρικούπης Χαρίλαος, Γενικού Προξενείου Λονδίνου.

Χαντζερής Γρηγόριος, Προξενική Περιφέρεια Βουκουρεστίου.

Χρηστίδης Δημήτριος, Προξενική Περιφέρεια Καΐρου.

Θα σας καταθέσω το σχετικό έγγραφο με τα ονόματα.

(Στο σημείο αυτό ο Βουλευτής κ. Κωνσταντίνος Τασούλας καταθέτει για τα Πρακτικά τα προαναφερθέντα έγγραφα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εάν, λοιπόν, πριν από 156 χρόνια η τότε κυβέρνηση κατάφερε μέσα σε έναν μήνα να ψηφίσουν οι Έλληνες στο Λίβερπουλ, στην Παλαιστίνη, στην Κωνσταντινούπολη, στην Ανδριανούπολη και στην Αλεξάνδρεια, μόνο πολιτικοί και κομματικοί λόγοι θα σας εμποδίσουν να κάνετε το ίδιο για τις προσεχείς εθνικές εκλογές.

Ιδού πεδίον δόξης λαμπρόν, κύριε Υπουργέ, των Εσωτερικών.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Τον λόγο έχει ο κ. Γερμενής.

**ΓΕΩΡΓΙΟΣ ΓΕΡΜΕΝΗΣ:** Κύριε Πρόεδρε, κατ’ αρχάς θέλω να ενημερώσω το Σώμα, αλλά και τους Έλληνες πολίτες που μας ακούν, ότι η Χρυσή Αυγή δεν ήταν απούσα από τη συζήτηση της συγκεκριμένης επιτροπής που έγινε. Ήμασταν απόντες από την ψηφοφορία. Ήμασταν παρόντες και το ξεκαθαρίζω αυτό. Εκείνη την ημέρα είχαμε ζητήσει με τον εισηγητή μας, Ιωάννη Λαγό, σχετικά με την άνανδρη δολοφονία του Έλληνα συμπολίτη μας από τους Αλβανούς, ενός νεαρού ανδρός, του Κωνσταντίνου Κατσίφα, να υπάρχει μια ενιαία καταδίκη του γεγονότος και από το ελληνικό Κοινοβούλιο και απ’ όλες τις παρατάξεις, να υπάρχει μια ενιαία γραμμή καταδίκης αυτής της άνανδρης δολοφονίας του νεαρού παιδιού, του Έλληνα πατριώτη.

Αντ’ αυτού δεν έγινε δεκτή η πρόταση που έκανε η Χρυσή Αυγή και ως ένδειξη διαμαρτυρίας σηκωθήκαμε και φύγαμε από την επιτροπή και δεν συνεχίσαμε να συζητάμε εκείνη την ημέρα εθνικού πένθους για αυτό το τραγικό συμβάν το οποίο έγινε στην Αλβανία. Μέχρι και σήμερα καμμία πτέρυγα από τα υπόλοιπα κόμματα της Βουλής, πλην Χρυσής Αυγής, δεν έχει καταδικάσει το συγκεκριμένο περιστατικό.

Εμείς θεωρούμε ότι θα έπρεπε να ήταν μεσίστιες οι σημαίες του ελληνικού έθνους, να ήταν η Βουλή με τα χρώματα του πένθους. Τη φωταγωγούν ανά καιρούς με διάφορα χρώματα όταν έχουμε κάποια gay pride, αλλά δεν φρόντισε να δείξει ένα αίσθημα απέναντι σε αυτήν την οικογένεια που θρηνεί το παιδί της αυτήν τη στιγμή.

Αυτά είχα να πω για την επιτροπή. Κακώς ελέχθη από το Προεδρείο ότι η Χρυσή Αυγή ήταν απούσα. Προφανώς δεν σας είχαν ενημερώσει τι ακριβώς έγινε εκείνη την ημέρα στην επιτροπή. Αυτά για να ξεκαθαρίσουμε τι έγινε στη συγκεκριμένη επιτροπή.

Όσον αφορά στη συγκεκριμένη κύρωση την οποία συζητάμε, και μιλάμε για τις επερχόμενες ευρωεκλογές που θα διεξαχθούν στις 23 και 26 Μαΐου, η σημαντικότερη εξέλιξη που υπάρχει από τις τελευταίες ευρωεκλογές που έγιναν είναι ότι έχουμε την αποχώρηση της Μεγάλης Βρετανίας από το Ευρωκοινοβούλιο.

Συν τοις άλλοις, όσον αφορά στις εξελίξεις που υπάρχουν στην πολιτική της Ευρωβουλής, βλέπουμε ότι υπάρχουν έντονες διαμαρτυρίες από διάφορα εθνικιστικά και πατριωτικά κόμματα, όπως είναι η Ιταλία που ο Αντιπρόεδρός της, ο Σαλβίνι, έχει δείξει ανοικτά πλέον ότι δεν έχει καθόλου τη διάθεση να βρίσκεται κάτω από τον ζυγό αυτής της οικονομικής λαίλαπας που έχει πιάσει στη μέγγενή της και την Ιταλία, όπως και την Ελλάδα.

Αυτή η κύρωση, λοιπόν, δεν κάνει τίποτα περαιτέρω από το να δείξει ότι θέλει να υπάρχει μέσα από αυτήν την κύρωση μια ομοψυχία και μια σύνδεση και αλληλουχία των κρατών. Το προοίμιο που αναφέρει η συγκεκριμένη έκθεση μιλάει για μία πολτοποίηση κομμάτων, για μια ενιαία πολιτική βούληση των λαών, που θα κρίνεται κάτω από πολιτικά κινήματα και κόμματα που θα αναφέρονται μόνο ως Λαϊκό Κόμμα, Ρεπουμπλικάνοι, Εργατικό Κόμμα. Θα υπάρχει μία ενιαία κίνηση. Σε αυτό το πράγμα εμείς είμαστε κατά, γιατί όπως διαβάζω επί λέξει από μέσα, γράφει η κύρωση: «Η διαφάνεια της εκλογικής διαδικασίας και η πρόσβαση σε αξιόπιστες πληροφορίες είναι σημαντικές για την αύξηση της ευρωπαϊκής πολιτικής συνείδησης και την εξασφάλιση σημαντικού ποσοστού συμμετοχής στις εκλογές. Είναι επιθυμητό να ενημερώνονται οι πολίτες της Ένωσης αρκετά πριν από τις εκλογές για το Ευρωπαϊκό Κοινοβούλιο, σχετικά με τους υποψηφίους των εν λόγω εκλογών και σχετικά με τη σύνδεση των εθνικών πολιτικών κομμάτων με ευρωπαϊκό πολιτικό κόμμα». Δηλαδή, με λίγα λόγια, προσπαθούν να πολτοποιήσουν την ευρωπαϊκή συνείδηση των κρατών - εθνών κάτω από κόμματα - «μαριονέτες», κάτω από ταμπέλες κομμάτων. Ο κάθε πολίτης δεν θα είναι ελεύθερος πια να ψηφίζει κατά βούληση τα εθνικά του κόμματα, αλλά θα πηγαίνει σύμφωνα με την προσταγή των Βρυξελλών.

Συνεχίζω με κάτι που αναφέρθηκε και από τα άλλα κόμματα, σχετικά με το δικαίωμα ψήφου Ευρωπαίων πολιτών που βρίσκονται σε τρίτες χώρες. Είναι πάγια θέση της Χρυσής Αυγής και θέλουμε αυτό να εφαρμοστεί και στις εθνικές εκλογές, να μπορούν να ψηφίζουν οι Έλληνες ομογενείς, αλλά και οι Έλληνες οι οποίοι έχουν φύγει στο εξωτερικό επειδή το μνημόνιο έχει κάνει τη ζωή αφόρητη στην Ελλάδα και αναγκάστηκαν να βρουν μια εργασία στο εξωτερικό.

Εμείς, σαν Χρυσή Αυγή, το είχαμε πει και τότε στην επιτροπή, υπό τον Υπουργό τότε Σκουρλέτη, ο οποίος είχε δεσμευθεί ότι θα φτιάξει μία επιτροπή, η οποία θα εξετάσει το θέμα, εάν θα μπορούν να ψηφίζουν οι Έλληνες ομογενείς και οι Έλληνες που έχουν φύγει στο εξωτερικό. Έχουν περάσει πέντε μήνες από εκείνη την επιτροπή, στη συζήτηση για το νομοσχέδιο του «ΚΛΕΙΣΘΕΝΗ» και μέχρι τώρα δεν έχουμε κανένα νεότερο. Οι ευρωεκλογές είναι τον Μάιο, οι εθνικές και περιφερειακές εκλογές θα είναι, απ’ ό,τι φαίνεται, ίσως μαζί, ίσως και συντομότερα, παρ’ όλα αυτά δεν έχει ξεκαθαρίσει η Κυβέρνηση τι προτίθεται να κάνει.

Σε αυτό το σημείο θέλω να πω να μην κοροϊδεύει η Αξιωματική Αντιπολίτευση, η Νέα Δημοκρατία, ότι κόπτεται με την τροπολογία που είχε φέρει τότε για να ψηφίζουν οι Έλληνες του εξωτερικού και οι ομογενείς, γιατί θα θυμίσω ότι ήταν τριάντα χρόνια κυβέρνηση στον τόπο και δεν έφερε ποτέ, ούτε όταν ήταν κυβέρνηση, μία νομοθετική ρύθμιση ούτε όλα αυτά τα χρόνια που υπάρχει σαν κόμμα κάποια μελέτη για το πώς πρέπει να γίνονται οι συγκεκριμένες εκλογές και να μπορούν να ψηφίσουν οι Έλληνες ομογενείς και οι Έλληνες του εξωτερικού. Γι’ αυτόν τον λόγο, ας μην περιπαίζει τους ψηφοφόρους, τους Έλληνες πολίτες και ας μην αναφέρεται στο τι έγινε εκατόν πενήντα έξι χρόνια πριν. Γιατί μέσα σ’ αυτά τα εκατόν πενήντα έξι χρόνια, τριάντα χρόνια κυβέρνησε ως Νέα Δημοκρατία και καμιά εξηνταριά χρόνια υπήρξε ως παράταξη δεξιά.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Απλώς, θέλω να διευκρινίσω ότι είπα ότι ήσασταν απόντες κατά την ψηφοφορία στην επιτροπή. Ορθώς, όμως, κάνατε τη διευκρίνιση, για να ξέρουμε ότι είχατε πάρει μέρος στην επιτροπή και μετά φύγατε.

Κύριε Υπουργέ, έχετε τον λόγο για πέντε λεπτά.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Κύριε Πρόεδρε, σας ευχαριστώ πολύ.

Νομίζω ότι η πολύ ενδιαφέρουσα συζήτηση που έγινε στην επιτροπή πριν από δυο ημέρες ανέδειξε τα ζητήματα σε σχέση με αυτό το νομοσχέδιο κύρωσης της τροποποιητικής απόφασης του Συμβουλίου της Ευρωπαϊκής Ένωσης.

Όπως είπαμε και στην επιτροπή, ο εθνικός νομοθέτης έχει ήδη προβλέψει και τα τροποποιητικά αυτά στοιχεία έχουν ενσωματωθεί στο σύνολό τους στην εθνική νομοθεσία. Άρα, δεν τίθεται ζήτημα συμμόρφωσης.

Χαίρομαι, όμως, γιατί βλέπω ότι υπάρχει και ευρεία συναίνεση στο Σώμα για την υπερψήφιση αυτού του νομοσχεδίου, που και τυπικά κλείνει αυτή την εκκρεμότητα στον δρόμο προς τις ευρωεκλογές, ευρωεκλογές για τις οποίες θα πούμε ακόμη μία φορά ότι ειδικά σ’ αυτή την συγκυρία είναι πάρα πολύ κρίσιμες για την Ευρώπη και για τη χώρα μας, με δυνάμεις ακραίες, ξενοφοβικές, ρατσιστικές να αναδεικνύονται σε πάρα πολλές χώρες της Ευρώπης.

Θέλω να κάνω μόνο ένα σχόλιο σε σχέση με αυτά τα οποία και στην επιτροπή, αλλά και πριν από λίγο επισημάνθηκαν από τον εισηγητή της Αξιωματικής Αντιπολίτευσης, τον κ. Τασούλα. Θέλω να τον ευχαριστήσω, κατ’ αρχάς, γιατί μας έδωσε και μία εικόνα, με μια ιστορική αναδρομή, του τι συνέβη το 1862 με την αντίστοιχη τότε πρωτοβουλία για την ψήφο των Ελλήνων του εξωτερικού.

Θέλω να πω, λοιπόν, για μία ακόμη φορά ότι η Κυβέρνησή μας πήρε την πρωτοβουλία για πρώτη φορά και παρ’ ότι, ήδη από το 2001, προβλεπόταν αυτό συνταγματικώς, να συγκροτήσει και να θέσει σε λειτουργία την επιτροπή για την ψήφο των Ελλήνων του εξωτερικού. Η επιτροπή αυτή, η οποία συγκροτήθηκε με διακομματική συναίνεση, καθώς τα ίδια τα κόμματα πρότειναν επιστήμονες εγνωσμένου κύρους να συμμετέχουν σ’ αυτήν, έχει ήδη ξεκινήσει τη λειτουργία της και δική μου παρότρυνση στην πρώτη συνεδρίαση που συμμετείχα ήταν να ολοκληρωθεί αυτή η διαδικασία και πριν, εφόσον αυτό είναι εφικτό, από το χρονοδιάγραμμα που τίθεται από τον νόμο του Κλεισθένη, την πεντάμηνη, δηλαδή, διάρκεια που προβλέπει ο νόμος, έτσι ώστε να μπορέσουμε στην τρέχουσα κοινοβουλευτική περίοδο να προχωρήσουμε στην κατάθεση σχετικής νομοθετικής ρύθμισης.

Είμαι, λοιπόν, ευτυχής και νομίζω ότι αποτελεί τιμή για τη σημερινή Κυβέρνηση το γεγονός ότι εμείς, μετά από όλα αυτά τα χρόνια, περισσότερο από ενάμιση αιώνα, παίρνουμε για πρώτη φορά αυτή την πρωτοβουλία για τη συγκρότηση επιτροπής και για τη νομοθετική ρύθμιση που θα ακολουθήσει, ώστε να λύσουμε αυτό το πολιτικά αλλά και τεχνικά σύνθετο ζήτημα της ψήφου των Ελλήνων εκλογέων του εξωτερικού.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Εσωτερικών: «Κύρωση της απόφασης (ΕΕ, Ευρατόμ) 2018/994 του Συμβουλίου της 13ης Ιουλίου 2018 για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που προσαρτάται στην απόφαση 76/787/ΕΚΑΧ, ΕΟΚ, Ευρατόμ της 20ής Σεπτεμβρίου 1976 του Συμβουλίου».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

 (ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Σπυρίδων Λυκούδης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |
| --- | --- | --- |
| Κύρωση της απόφασης (ΕΕ, Ευρατόμ) 2018/994 του Συμβουλίου της 13ης Ιουλίου 2018 για την τροποποίηση της πράξης περί εκλογής των μελών του Ευρωπαϊκού Κοινοβ. ...της 20ης Σεπτεμβρίου 1976 του Συμβουλίου |  |  |
|  | Ημ/νία: | 31/10/2018 |  |  |  |  |
|  | Κωδικός: | 20181031 |  |  |  |  |
|  | Επί της Αρχής ΔΕΚΤΟ ΚΑΤΑ ΠΛΕΙΟΨΗΦΙΑ |  |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΌΧΙ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |
|  |  |  |  |  |  |  |
|  | Άρθρο πρώτο ΔΕΚΤΟ ΚΑΤΑ ΠΛΕΙΟΨΗΦΙΑ |  |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΌΧΙ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |
|  |  |  |  |  |  |  |
|  | Ακροτελεύτιο άρθρο ΔΕΚΤΟ ΚΑΤΑ ΠΛΕΙΟΨΗΦΙΑ |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΌΧΙ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |
|  |  |  |  |  |  |  |
|  | Επί του Συνόλου ΔΕΚΤΟ ΚΑΤΑ ΠΛΕΙΟΨΗΦΙΑ |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΌΧΙ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |
|  |  |  |  |  |  |  |
|  |  |  |  |  |  |  |

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το σχέδιο νόμου του Υπουργείου Εσωτερικών: «Κύρωση της απόφασης (ΕΕ, Ευρατόμ) 2018/994 του Συμβουλίου της 13ης Ιουλίου 2018 για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που προσαρτάται στην απόφαση 76/787/ΕΚΑΧ, ΕΟΚ, Ευρατόμ της 20ής Σεπτεμβρίου 1976 του Συμβουλίου» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

 (Να καταχωριστεί το κείμενο του νομοσχεδίου σελ. 30Α)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 14.11΄ λύεται η συνεδρίαση για αύριο, ημέρα Πέμπτη 1η Νοεμβρίου 2018 και ώρα 09.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Σύμβασης Παραχώρησης μεταξύ του Ελληνικού Δημοσίου και της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ», της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ, για την «Ανάπτυξη Εμπορευματικού Κέντρου Θριασίου Πεδίου» και άλλες διατάξεις», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**